Job.
16.
Gai a Job ne basa ange, ga hai ange, 
“Au gu langona mee lagolago bee nei i mua; goodou alodahi e dee iloo donu de hagaaneane dahi! 
Tigi lava naa donu oodou ngadi muna e tala? Se aha ne haia goodou ga pasa mai bee naa? 
Au e maua hogi i de basa bei goodou, noo goodou e bei ogu dagodo; gai au e maua hogi i de basa ga hai baasi adu gi goodou, ma de geugeu adu dogu biho gi goodou. 
Au e maua i de hagammahi adu oodou lodo i agu muna, gai au e hagamaamaane naa oodou lodo i agu muna. 
Aagai noo au e tala agu muna, gai au goi mmae donu huu; gai noo au e dee basa, gai dogu mmae e dee maua gi ui. 
Ni muna abodonu, de Maadua, koe gu hai gi deai ogu mahi; koe gu hai gi deai ogu soa. 
Koe gu hai au gi ni gili donu huu, e hai baasi mai ai gi de au; taadaanga sala o dogu angaanga gu hai baasi mai donu gi de au, gai gu tala hagabaubau ogu dagodo. 
Ia gu oha dogu angaanga i dono lili; ia e kadi mai ono niho gi de au, dogu hagadaumee e haaina donu huu au. 
Dangada e haaina ma de kada i de au, gilaadeu e hagaili dogu galaahuu ma de doo mee i de au, gilaadeu gu hagabuni e hai baasi mai ai gi de au. 
De Maadua gu dugu ange au gi de gau baubau, ma de tili ange au gi ssauaa o de gau baubau. 
Au nogo noho baba i mua, aagai ia ga oha dogu angaanga; ia ne kumi dogu ua ga luuluu au gu too dagidahi. Ia ne hai au go dana mee e tili gi ulu; 
ono dangada dili mee hholu gu duuli au. Ia gu velo au, gai tee hagaola donu au, gai ogu dae gu maalingi gi honga de gelegele. 
Ia ne hagalagolagohia ngau i hanonga lagolago, ma de hebagi mai gi de au bei dagodo o dahi daane hebagi dau. 
Au gu dui malo daladala e haoli ai dogu angaanga, au gu danu dogu hanga i lo te gelegele. 
Luoogu mada gu mmea i dogu dangi, gai luoogu hiihii mada gu hhua ma de uli; 
gai au tigi vaivai hai donu dangada, gai agu dalodalo e gilimalali. 
De gelegele, aude hagamuunia ogu dodo, gai gi deai donu se haganoho de dangi. 
Iainei donu gai de ia e daalaa hagadonu ogu dagodo i de langi; gai de ia e balea mai au e noho i de mommee maolunga. 
Ogu soa e doo mee i de au, aagai au e dangi ange gi de Maadua. 
Mee naa gi dahi dangada e hagadaumee ange gi de Maadua bei de hai a tangada e dangidangi i hiidinga o tangada e baa ange gi de ia. 
Gai e dee lagolago ange naa donu ngadau, gai au gu hano i haiava oogu e dee ahe mai ai. 
