Psalm.
17.
Se dalodalo nii David Tagi Maolunga, hagalaangona dogu heohi, hagasula ina dagu dangidangi! Hagalaangona dagu dalodalo — se dangidangi e dee hai i de hagasenga! 
Koe gi hagamodu ina bolo au e dee haisala; koe e gidee be se aha e heohi! 
Koe gu hagatale dagodo o ogu lodo, gai ga hagataalea naa donu e goe ogu dagodo i de boo, gai koe e dee gidee dahi mee daudahi; au gu hagatau bolo au e dee haisala donu i agu muna e tala. 
Gai dagodo hegau a dangada — au muna gu hai au gi dee daudali i hegau a tangada e vaivai haia dangada. 
Au e seesee donu huu i oo haiava; luoogu vae e dee baakuu naa donu. 
Dogu Maadua, au e hagahi adu goe, go hiidinga koe e basa mai gi de au; huli mai doo dalinga hagalaangona ai dagu dalodalo. 
Hagaagona mai gi de au doo aloha hagalele mouli; koe e hagaola i doo lima madau gilaadeu e loomai e buibui i oo daha, i hiidinga o olaadeu hagadaumee. 
Buibuia mai au bei dagodo o tama legalega eidu o doo ganomada, ma de hagammuni au i lalo de malu o luoo bakau, 
mai i de hagaduasala a tangada baubau, ma mai i ogu hagadaumee hagamaakau e duuli ina luoogu baasi. 
Gilaadeu e hagamakaga olaadeu lodo, gai gilaadeu e pasa hagamaolunga. 
Gilaadeu e ssala ga gidee au ma de duuli luoogu baasi; gilaadeu e dagitilo e hagabaguu au gi honga de gelegele. 
Gilaadeu e bei dagodo o de laiono hiigai e gaina laa dahi manu, ma de laiono mmahi e noho laa ma e dagitilo i lodo mee muimui. 
Tagi Maolunga, hidi age, hagadee kii ina gilaadeu! Gai hagaola ina mai au i de gau baubau i dau gadilaasa. 
Tagi Maolunga, hagaola ina ngau mai i de gau bee nei, ma mai i dangada o henua i lalo nei, go gilaadeu e kave olaadeu hagaoanga i de mouli nei. Gai koe gaavange gi gilaadeu de hagaduasala aau gu hagadabena ange gi gilaadeu; alaadeu dama e duadonu, gai gilaadeu e dugu ange olaadeu goloa lagolago gi alaadeu dama. 
Aagai au — au e gidee naa luoo mada i de heohi; gai au e honu naa dogu malangilangi i dagu gidee luoo mada i de masavaa oogu e alahage ai. 
